http://www.thaigov.go.th

วันนี้ (28 พฤศจิกายน 2560) เวลา 09.00 น. ณ อาคารคณะวิศวกรรมศาสตร์ มหาวิทยาลัยเทคโนโลยีราชมงคลศรีวิชัย อำเภอเมือง จังหวัดสงขลา พลเอก ประยุทธ์ จันทร์โอชา นายกรัฐมนตรี เป็นประธาน การประชุมคณะรัฐมนตรีอย่างเป็นทางการนอกสถานที่ ครั้งที่ 3/2560

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชกฤษฎีกากำหนดบริเวณที่ดินป่าเกาะพะงัน ในท้องที่ตำบลเกาะพะงัน ตำบลบ้านใต้ อำเภอเกาะพะงัน จังหวัดสุราษฎร์ธานี ให้เป็นอุทยานแห่งชาติ

พ.ศ. .... (อุทยานแห่งชาติธารเสด็จ –หมู่เกาะพะงัน)

|  |
| --- |
| **เศรษฐกิจ- สังคม** |

2. เรื่อง ขออนุมัติกรอบอัตรากำลังพนักงานมหาวิทยาลัยเพิ่มเติมของสถาบันอุดมศึกษาใน พื้นที่สามจังหวัดชายแดนภาคใต้ ปีงบประมาณ 2561-2564

3. เรื่อง โครงการสานฝันการกีฬาสู่ระบบการศึกษาจังหวัดชายแดนภาคใต้

4. เรื่อง ขอความเห็นชอบตามมาตรการในประกาศกระทรวงทรัพยากรธรรมชาติและ สิ่งแวดล้อม และขอผ่อนผันการปฏิบัติตามมติคณะรัฐมนตรี

เมื่อวันที่ 3 มีนาคม 2535 เรื่อง แผนแม่บทการจัดการปะการังของประเทศ โครงการก่อสร้างระบบท่อส่งประปาลอดใต้ทะเลไปยังเกาะสมุย

5. เรื่อง มาตรการด้านการเงินสำหรับเขตพัฒนาพิเศษเฉพาะกิจจังหวัดชายแดนภาคใต้

6. เรื่อง ภาพรวมการพัฒนาโครงสร้างพื้นฐานด้านคมนาคมขนส่งภาคใต้ของ

กระทรวงคมนาคม

7. เรื่อง ทิศทางการพัฒนาภาคใต้และภาคใต้ชายแดน ในช่วงแผนพัฒนาเศรษฐกิจและ สังคมแห่งชาติ ฉบับที่ 12 (พ.ศ. 2560-2564)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชกฤษฎีกากำหนดบริเวณที่ดินป่าเกาะพะงัน ในท้องที่ตำบลเกาะพะงัน ตำบลบ้านใต้ อำเภอเกาะพะงัน จังหวัดสุราษฎร์ธานี ให้เป็นอุทยานแห่งชาติ พ.ศ. .... (อุทยานแห่งชาติธารเสด็จ – หมู่เกาะพะงัน)**

คณะรัฐมนตรีมีมติอนุมัติหลักการร่างพระราชกฤษฎีกากำหนดบริเวณที่ดินป่าเกาะพะงัน ในท้องที่ตำบลเกาะพะงัน ตำบลบ้านใต้ อำเภอเกาะพะงัน จังหวัดสุราษฎร์ธานี ให้เป็นอุทยานแห่งชาติ พ.ศ. .... (อุทยานแห่งชาติธารเสด็จ – หมู่เกาะพะงัน) ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา** เป็นการกำหนดบริเวณที่ดินป่าเกาะพะงัน ในท้องที่ ตำบลเกาะพะงัน ตำบลบ้านใต้ อำเภอเกาะพะงัน จังหวัดสุราษฎร์ธานี ให้เป็นอุทยานแห่งชาติ

|  |
| --- |
| **เศรษฐกิจ- สังคม** |

**2. เรื่อง ขออนุมัติกรอบอัตรากำลังพนักงานมหาวิทยาลัยเพิ่มเติมของสถาบันอุดมศึกษาในพื้นที่สามจังหวัดชายแดนภาคใต้ ปีงบประมาณ 2561-2564**

คณะรัฐมนตรีมีมติอนุมัติกรอบอัตรากำลังพนักงานมหาวิทยาลัยเพิ่มเติมของสถาบันอุดมศึกษาในพื้นที่สามจังหวัดชายแดนภาคใต้ ได้แก่ มหาวิทยาลัยนราธิวาสราชนครินทร์ มหาวิทยาลัยราชภัฏยะลา มหาวิทยาลัยสงขลานครินทร์ วิทยาเขตปัตตานี ปีงบประมาณ 2561-2564 สายวิชาการ จำนวน 271 อัตรา สายสนับสนุน จำนวน 103 อัตรา รวม 374 อัตรา งบประมาณทั้งสิ้น จำนวน 138.882 ล้านบาท ตามที่กระทรวงศึกษาธิการ (ศธ.) เสนอ โดยให้ ศธ. ขอรับการจัดสรรงบประมาณจากสำนักงบประมาณต่อไป

**3. เรื่อง โครงการสานฝันการกีฬาสู่ระบบการศึกษาจังหวัดชายแดนภาคใต้**

คณะรัฐมนตรีมีมติเห็นชอบตามที่กระทรวงศึกษาธิการ (ศธ.) เสนอ ดังนี้

1. โครงการสานฝันการกีฬาสู่ระบบการศึกษาจังหวัดชายแดนภาคใต้ การดำเนินการใน 5 ปีการศึกษา (ปีการศึกษา 2561-2565) เริ่มต้นและสิ้นสุดโครงการฯ ปีงบประมาณ พ.ศ. 2561-2569

2. จัดสรรงบประมาณรายจ่ายประจำปีงบประมาณ พ.ศ. 2561-2569 **สำหรับการให้ทุนการศึกษา 2,519 คน วงเงิน 570.8905 ล้านบาท** โดยงบประมาณปี พ.ศ. 2561 จะใช้งบประมาณปกติของส่วนราชการ และงบประมาณสนับสนุนหมวดงบเงินอุดหนุน เงินอุดหนุนทั่วไป แผนงานบูรณาการขับเคลื่อนการแก้ไขปัญหาจังหวัดชายแดนภาคใต้ ดังนี้

**2.1 กิจกรรม** : สนับสนุนการจัดการศึกษาในเขตพัฒนาพิเศษเฉพาะกิจจังหวัดชายแดนภาคใต้ รายการ : เงินอุดหนุนเป็นค่าใช้จ่ายโครงการสานฝันการกีฬาสู่ระบบการศึกษาในจังหวัดชายแดนภาคใต้ (ระดับอุดมศึกษา)

**2.2 กิจกรรม** : อุดหนุนนักเรียนโครงการสานฝันกีฬาสู่ระบบการศึกษาจังหวัดชายแดนภาคใต้ศึกษาต่อระดับอุดมศึกษา (สายอาชีพ)

โดยให้สำนักงานคณะกรรมการการอุดมศึกษา (สกอ.) และสำนักงานคณะกรรมการการอาชีวศึกษา (สอศ.) ขอรับการจัดสรรงบประมาณจากสำนักงบประมาณ (สงป.) เป็นรายปีตามความจำเป็นต่อไป

**สาระสำคัญของเรื่อง**

ศธ. รายงานว่า

1. ศธ. ได้ดำเนินโครงการสานฝันการกีฬาสู่ระบบการศึกษาจังหวัดชายแดนใต้ ซึ่งเป็นโครงการที่ดำเนินการตามคำบัญชาของนายกรัฐมนตรีในการนำการกีฬาสู่ระบบการศึกษา โดยโครงการฯ ดังกล่าว แบ่งออกเป็น 3 ระยะ ดังนี้

**1.1 ระยะที่ 1** **“จุดประกายความฝัน”** โดยจัดมหกรรมกีฬาภาคฤดูร้อนเริ่มตั้งแต่เดือนเมษายน 2558 และจัดต่อเนื่องทุกปี เพื่อให้นักเรียนเห็นความสำคัญและมีความสนใจในการเล่นกีฬา สร้างความตระหนักให้ความสำคัญของการกีฬาที่จะนำไปพัฒนาตนเองให้มีคุณภาพชีวิตที่ดีของตนเองและครอบครัว

**1.2 ระยะที่ 2 “มุ่งมั่นสู่อนาคต”** โดยจัดการเรียนการสอนในระดับชั้นมัธยมศึกษาปีที่ 4-6 แผนการเรียนวิทยาศาสตร์-กีฬา และแผนการเรียนศิลป์ภาษา-กีฬา ระหว่างปีการศึกษา 2558-2561 รวมทั้งหมด 12 โรงเรียน ได้แก่ 1) โรงเรียนเฉลิมพระเกียรติสมเด็จพระศรีนครินทร์ยะลา จังหวัดยะลา 2) โรงเรียนรือเสาะ ชนูปถัมภ์ จังหวัดนราธิวาส 3) โรงเรียนมัธยมสุไหงปาดี จังหวัดนราธิวาส 4) โรงเรียนโพธิ์คีรีราชศึกษา จังหวัดปัตตานี 5) โรงเรียนนาทวีวิทยาคม จังหวัดสงขลา 6) โรงเรียนละงูพิทยาคม จังหวัดสตูล 7) โรงเรียนเบตงวีระราษฎร์ประสาน จังหวัดยะลา 8) โรงเรียนสุวรรณไพบูลย์ จังหวัดปัตตานี 9) โรงเรียนบันนังสตาวิทยา จังหวัดยะลา 10) โรงเรียน ร่มเกล้า จังหวัดนราธิวาส 11) โรงเรียนสวนพระยา จังหวัดนราธิวาส และ12) โรงเรียนทุ่งยางแดงพิทยาคม จังหวัดปัตตานี

**1.3 ระยะที่ 3 “ปรากฏสู่ความสำเร็จ”** โดยจะเริ่มดำเนินการตั้งแต่ปีการศึกษา 2561-2565 ซึ่งอยู่ในช่วงปีงบประมาณ พ.ศ. 2561-2569 เป็นการจัดสรรทุนการศึกษาให้นักเรียนในโครงการที่สำเร็จการศึกษาชั้นมัธยมศึกษาปีที่ 6 ได้ศึกษาต่อจนสำเร็จการศึกษาระดับปริญญาตรีในสถานศึกษาสังกัด สกอ. และ สอศ.

2. คณะกรรมการขับเคลื่อนการแก้ไขปัญหาจังหวัดชายแดนภาคใต้ (คปต.) ในคราวประชุมเมื่อวันที่ 2 สิงหาคม 2560 โดยมี พลเอก ประวิตร วงษ์สุวรรณ รองนายกรัฐมนตรี/ประธาน คปต. เป็นประธานการประชุมได้มีมติเห็นชอบโครงการสานฝันการกีฬาสู่ระบบการศึกษาจังหวัดชายแดนใต้ ซึ่งเป็นโครงการระยะที่ 3 “ปรากฏสู่ความสำเร็จ”

ทั้งนี้ **โครงการสานฝันการกีฬาสู่ระบบการศึกษาจังหวัดชายแดนใต้** มีวัตถุประสงค์/เป้าหมาย คือการจัดสรรทุนการศึกษาให้นักเรียนในโครงการที่สำเร็จการศึกษาชั้นมัธยมศึกษาปีที่ 6 จำนวน 12 โรงเรียน ที่สังกัดสำนักงานคณะกรรมการการอุดมศึกษา และสำนักงานคณะกรรมการการอาชีวศึกษา ซึ่งมีนักเรียน ทั้งสิ้น 2,519 คน ได้ศึกษาต่อจนสำเร็จการศึกษาระดับปริญญาตรี

**ระยะเวลา** 5 ปีการศึกษา (ปีการศึกษา 2561-2565) ซึ่งอยู่ในช่วงปีงบประมาณ พ.ศ. 2561-2569

**งบประมาณ** อัตราทุนละ 55,000 บาท/คน/ปี

**4. เรื่อง ขอความเห็นชอบตามมาตรการในประกาศกระทรวงทรัพยากรธรรมชาติและสิ่งแวดล้อม และ ขอผ่อนผันการปฏิบัติตามมติคณะรัฐมนตรี เมื่อวันที่ 3 มีนาคม 2535 เรื่อง แผนแม่บทการจัดการปะการังของประเทศ โครงการก่อสร้างระบบท่อส่งประปาลอดใต้ทะเลไปยังเกาะสมุย**

คณะรัฐมนตรีมีมติเห็นชอบตามที่กระทรวงมหาดไทย (มท.) เสนอ ดังนี้

1. เห็นชอบตามมาตรการ ข้อ 3 (1) (ค) ตามประกาศกระทรวงทรัพยากรธรรมชาติและสิ่งแวดล้อม เรื่อง กำหนดเขตพื้นที่และมาตรการคุ้มครองสิ่งแวดล้อมในบริเวณท้องที่ตำบลตลิ่งงาม ตำบลบ่อผุด ตำบลมะเร็ต ตำบลแม่น้ำ ตำบลหน้าเมือง ตำบลอ่างทอง ตำบลลิปะน้อย อำเภอเกาะสมุย และตำบลเกาะพะงัน ตำบลบ้านใต้ ตำบลเกาะเต่า อำเภอเกาะพะงัน จังหวัดสุราษฎร์ธานี พ.ศ. 2557 ในการดำเนินการโครงการก่อสร้างระบบท่อส่งน้ำประปาลอดใต้ทะเลไปยังเกาะสมุย (โครงการก่อสร้างปรับปรุงขยายการประปาส่วนภูมิภาคสาขาเกาะสมุย อำเภอเกาะสมุย จังหวัดสุราษฎร์ธานี ระยะที่ 1 ส่วนที่ 2 ปีงบประมาณ 2558)

2. ผ่อนผันการปฏิบัติตามมติคณะรัฐมนตรีเมื่อวันที่ 3 มีนาคม 2535 (เรื่อง แผนแม่บทการจัดการปะการังของประเทศ) ในการดำเนินการโครงการก่อสร้างระบบท่อส่งน้ำประปาลอดใต้ทะเลไปยังเกาะสมุย (โครงการก่อสร้างปรับปรุงขยายการประปาส่วนภูมิภาคสาขาเกาะสมุย อำเภอเกาะสมุย จังหวัดสุราษฎร์ธานี ระยะที่ 1 ส่วนที่ 2 ปีงบประมาณ 2558)

ทั้งนี้ ให้กระทรวงมหาดไทย (การประปาส่วนภูมิภาค) ดำเนินการตามมติคณะกรรมการสิ่งแวดล้อมแห่งชาติ ในการประชุมครั้งที่ 3/2560 เมื่อวันที่ 6 กันยายน 2560 และคณะกรรมการกำกับดูแลและติดตามผลการคุ้มครองสิ่งแวดล้อมจังหวัดสุราษฎร์ธานี ในการประชุมครั้งที่ 1/2559 เมื่อวันที่ 23 มีนาคม 2559 อย่างเคร่งครัดต่อไป

**5. เรื่อง มาตรการด้านการเงินสำหรับเขตพัฒนาพิเศษเฉพาะกิจจังหวัดชายแดนภาคใต้**

คณะรัฐมนตรีมีมติรับทราบและเห็นชอบมาตรการด้านการเงินสำหรับเขตพัฒนาพิเศษเฉพาะกิจจังหวัดชายแดนภาคใต้ ตามที่กระทรวงการคลัง (กค.) เสนอ ดังนี้

1. ขยายระยะเวลาโครงการรวมถึงปรับปรุงหลักเกณฑ์และเงื่อนไขโครงการให้ความช่วยเหลือทาง

การเงินแก่ผู้ประกอบกิจการใน 3 จังหวัดชายแดนภาคใต้ และอนุมัติงบประมาณชดเชยไม่เกิน 2,837.50 ล้านบาท โดยให้ธนาคารออมสินทำความตกลงในการเบิกจ่ายงบประมาณดังกล่าวตามภาระที่เกิดขึ้นจริงกับสำนักงบประมาณ (สงป.) ต่อไป ทั้งนี้ ให้สถาบันการเงินที่เข้าร่วมโครงการมีความเข้มงวดในการพิจารณาอนุมัติสินเชื่อ โดยต้องเป็นผู้ประกอบการที่มีสถานประกอบการและมีการดำเนินธุรกิจในพื้นที่อย่างแท้จริง รวมถึงขอความร่วมมือให้ สถาบันการเงินที่เข้าร่วมโครงการเร่งดำเนินการอนุมัตคำขอสินเชื่อที่ยังค้างอยู่ให้แล้วเสร็จโดยเร็ว

1. ขยายเวลามาตรการพักชำระหนี้ลูกค้าธนาคารเพื่อการเกษตรและสหกรณ์การเกษตร (ธ.ก.ส.)

และอนุมัติงบประมาณชดเชยไม่เกิน 673.2 ล้านบาท ซึ่งเป็นการชดเชยตามหลักการเดิม โดยให้ ธ.ก.ส. ทำความ ตกลงกับ สงป. เพื่อขอรับการจัดสรรงบประมารตามความเหมาะสมและความจำเป็นต่อไป

1. ขยายระยะเวลาและปรับปรุงหลักเกณฑ์โครงการช่วยเหลือผู้ประสบภัยจากภัยก่อการร้ายใน

เขตพัฒนาพิเศษเฉพาะกิจ 5 จังหวัดชายแดนภาคใต้ และอนุมัติงบประมาณชดเชยไม่เกิน 90 ล้านบาท โดยให้ศูนย์อำนวยการบริหารจังหวัดชายแดนภาคใต้ (ศอ.บต.) เป็นหน่วยงานจัดสรรงบประมาณและทำความตกลงกับ สงป. เพื่อขอรับการจัดสรรงบประมาณตามความเหมาะสมและความจำเป็นต่อไป

1. เห็นชอบโครงการสินเชื่อฉุกเฉินเพื่อมุสลิม และอนุมัติงบประมาณชดเชยไม่เกิน 200 ล้านบาท

โดยให้ธนาคารอิสลามแห่งประเทศไทย (ธอท.) ทำความตกลงในการเบิกจ่ายงบประมาณดังกล่าวตามภาระที่เกิดขึ้นจริงกับ สงป. ต่อไป

1. รับทราบโครงการสินเชื่อบ้านมุสลิมชายแดนใต้ของ ธอท. และโครงการสินเชื่อสำหรับ

จังหวัดชายแดนภาคใต้ของธนาคารอาคารสงเคราะห์ (ธอส.)

ทั้งนี้ ให้ กค. ร่วมกับศูนย์อำนวยการบริหารจังหวัดชายแดนภาคใต้และหน่วยงานที่เกี่ยวข้อง

ดำเนินการประเมินผลสัมฤทธิ์ของมาตรการและรายงานผลต่อคณะกรรมการขับเคลื่อนการแก้ไขปัญหาชายแดนภาคใต้เพื่อทราบเป็นระยะ ๆ เพื่อใช้เป็นข้อมูลประกอบการพิจารณาปรับปรุงแนวทาง/มาตรการในการแก้ไขปัญหาชายแดนภาคใต้ต่อไป

**สาระสำคัญของเรื่อง**

**1. การขยายระยะเวลาโครงการฯ** พร้อมทั้งปรับปรุงหลักเกณฑ์และเงื่อนไขบางประการ

ระยะเวลา 1 มกราคม 2561 – 31 ธันวาคม 2565 มีวัตถุประสงค์เพื่อบรรเทาภาระดอกเบี้ยยอดสินเชื่อคงค้างและเพื่อให้มีเงินทุนหมุนเวียนการฟื้นฟูกิจการของการกู้ยืมเงินประเภทวงเงินหมุนเวียนแบบมีกำหนดระยะเวลาเป็นลำดับแรก และสามารถให้เป็นสินเชื่อระยะยาว (L/T) เพื่อวัตถุประสงค์ในการลงทุนขยายกิจการได้

2. **โครงการพักชำระหนี้ลูกค้าใน 3 จังหวัดชายแดนภาคใต้ของ ธ.ก.ส.** กลุ่มเป้าหมาย ลูกค้า

ธ.ก.ส. ในพื้นที่ 3 จังหวัดชายแดนภาคใต้ ระยะเวลา 1 มกราคม 2561 ถึง 31 ธันวาคม 2563 (3 ปี)

3. **โครงการช่วยเหลือผู้ประสบภัยจากภัยก่อการร้ายในเขตพัฒนาพิเศษเฉพาะกิจ 5 จังหวัด**

**ชายแดนภาคใต้** ระยะเวลาโครงการ 1 มกราคม 2561 – 31 ธันวาคม 2563 โดยรัฐสนับสนุนค่าเบี้ยประกันภัยส่วนต่างระหว่างร้อยละ 0.3 ถึงร้อยละ 3 ให้แก่ผู้ประกอบการในพื้นที่ สำหรับการประกันภัยทรัพย์สินคุ้มครองภัยก่อการร้ายในปัจจุบัน และสนับสนุนค่าเบี้ยประกันภัยสำหรับกรมธรรม์ประกันภัยอุบัติเหตุของพนักงานที่สถานประกอบการทำประกันภัยให้ โดยชดเชยในอัตราร้อยละ 50 ของค่าเบี้ยประกันภัย เพื่อเป็นการสร้างความเชื่อมั่น ให้แก่ผู้ประกอบการและพนักงานในพื้นที่

**4. โครงการสินเชื่อฉุกเฉินเพื่อมุสลิมและโครงการสินเชื่อบ้านมุสลิมชายแดนใต้ของ ธอท.** ดังนี้

4.1 **โครงการสินเชื่อฉุกเฉินเพื่อมุสลิม** มี**วัตถุประสงค์** ให้สินเชื่อแก่มุสลิมที่มีรายได้น้อยซึ่งมีความจำเป็นที่จะต้องใช้จ่ายเงินฉุกเฉิน เพื่อแก้ไขปัญหาความเดือดร้อนภายในครอบครัว โดยต้องไม่เป็นการ Refinance หนี้ในระบบ

**กลุ่มเป้าหมาย** บุคคลธรรมดานับถือศาสนาอิสลามที่มีรายได้น้อยที่มีความจำเป็น

ที่จะต้องใช้จ่ายเงินฉุกเฉิน

**เงื่อนไขการพิจารณาสินเชื่อ** พิจารณาความสามารถในการชำระหนี้จากรายได้

และค่าใช้จ่ายรวมของบุคคลในครอบครัวเป็นหลัก โดยสามารถตรวจสอบประวัติการชำระหนี้จากเครดิตบูโรได้ และสามารถให้สินเชื่อกับผู้ที่มีประวัติค้างชำระหนี้ หรือมีประวัติเป็น NPF หรือมีการปรับโครงสร้างพนี้ แต่ปัจจุบันชำระหนี้เป็นปกติแล้ว

**การชดเชยจากรัฐบาล** ขอรับการชดเชยความเสียหายจากรัฐบาลสำหรับหนี้ที่

ไม่ก่อให้เกิดรายได้ (Non-Performing Finanching : NPF) ที่เกิดขึ้นจากการดำเนินโครงการฯ ไม่เกินร้อยละ 40 ของสินเชื่ออนุมัติคิดเป็นจำนวนเงินชดเชยสูงสุดไม่เกิน 200 ล้านบาท โดยให้ ธอท. ทำความตกลงกับ สงป. เพื่อขอรับการจัดสรรงบประมาณเป็นรายปีตามความเหมาะสมและความจำเป็นต่อไป

4.2 **โครงการสินเชื่อบ้านมุสลิมชายแดนใต้** โดยให้สินเชื่อแก่มุสลิมที่ต้องการจัดหาหรือ

ซ่อมแซมและต่อเติ่มที่อยู่อาศัยในพื้นที่จังหวัดชายแดนใต้ในอัตรากำไรที่ผ่อนปรน โดยหลักเกณฑ์และเงื่อนไข เป็นไปตามที่ ธอท. กำหนด

ทั้งนี้ การดำเนินโครงการทั้ง 2 โครงการ ให้ ธอท. แยกบัญชีเป็นโครงการตามนโยบายของ

รัฐบาล (Public Service : PSA) และลูกค้าที่เข้าร่วมโครงการจะต้องไม่ซ้ำซ้อนกับลูกค้าของโครงการในลักษณะเดียวกันกับที่สถาบันการเงินเฉพาะกิจอื่น ๆ ดำเนินการ

**5. โครงการสินเชื่อสำหรับจังหวัดชายแดนภาคใต้ของ ธอส.** ประกอบด้วย 3 โครงการ โดย

ธอส. ไม่ขอรับการชดเชยจากรัฐบาล ดังนี้ 1. โครงการสินเชื่อที่อาศัยเพื่อกระตุ้นเศรษฐกิจในพื้นที่จังหวัดชายแดนภาคใต้ 2. โครงการสินเชื่อที่อยู่อาศัยเพื่อสวัสดิการแห่งรัฐในพื้นที่จังหวัดชายแดนภาคใต้ 3. โครงการบ้าน ธอส. เพื่อสานรัก ปี 2560

**6. เรื่อง ภาพรวมการพัฒนาโครงสร้างพื้นฐานด้านคมนาคมขนส่งภาคใต้ของกระทรวงคมนาคม**

คณะรัฐมนตรีมีมติรับทราบกรอบการพัฒนาโครงสร้างพื้นฐานด้านคมนาคมขนส่งภาคใต้ ตามที่กระทรวงคมนาคม (คค.) เสนอ

**สาระสำคัญของกรอบการพัฒนาโครงสร้างพื้นฐานด้านคมนาคมขนส่งภาคใต้ของกระทรวงคมนาคม** มีจำนวน 4 ด้านหลัก ซึ่งแต่ละด้านมีโครงการพัฒนาโครงสร้างพื้นฐานสำคัญที่อยู่ระหว่างการดำเนินการและจะดำเนินการต่อไปในอนาคต ดังนี้

|  |  |  |
| --- | --- | --- |
| **แนวทางการพัฒนา** | **โครงการสำคัญในพื้นที่ภาคใต้** | **โครงการสำคัญในพื้นที่ภาคใต้ชายแดน** |
| 1. การพัฒนา/ปรับปรุง โครงสร้างพื้นฐานทางถนน อำนวยความสะดวก ในการเดินทางของประชาชนให้เกิดความปลอดภัย มีประสิทธิภาพพร้อมรองรับการพัฒนาทางเศรษฐกิจ | - โครงการทางหลวงเชื่อมโยงประเทศมาเลเซีย (ช่วงจังหวัดสงขลา)  - โครงการเพิ่มประสิทธิภาพการคมนาคมถนนเพชรเกษมเชื่อมโยงจังหวัดภูเก็ต พังงา กระบี่ และตรัง | - สะพานข้ามแม่น้ำโกลก 2 แห่ง (ที่อำเภอตากใบ และอำเภอสุไหงโกลก)  - โครงการถนนสายเล็งใต้ - โกตาบารู (รวมสะพานข้ามแม่น้ำสายบุรี) ้ามแม่น้ำโกลก 2 แห่ง (ที่อำเภอตากใบ และอำเภอสุังหวัดภูเก็ต พังงา กระบี่ และตรัง มปลอดภัย มีประสิทธิภาพพร้อมรองรับการพัศ |
| 2. การพัฒนาโครงข่ายคมนาคม – สนับสนุนแหล่งท่องเที่ยวชั้นนำ | - โครงการถนนเพื่อการท่องเที่ยวเลียบชายฝั่งทะเลตะวันตกในพื้นที่จังหวัดระยองและจังหวัดชุมพร  - โครงการศึกษาความเหมาะสมและสำรวจออกแบบท่าเทียบเรือสำราญขนาดใหญ่ (Cruise) ที่จังหวัดกระบี่และเกาะสมุย  - โครงการปรับปรุงและพัฒนา ท่าอากาศยานหาดใหญ่ ภูเก็ต กระบี่ สุราษฎร์ธานี ตรัง และนครศรีธรรมราช | - โครงการปรับปรุงและพัฒนาท่าอากาศยานนราธิวาส และเบตง |
| 3. การพัฒนาโครงข่ายการคมนาคมขนส่งทางน้ำเพื่อเป็นประตูการค้า การลงทุน | - โครงการก่อสร้างท่าเทียบเรือน้ำลึกสงขลา แห่งที่ 2 | - โครงการขุดลอกและบำรุงรักษาร่องน้ำชายฝั่งทะเลอ่าวปัตตานี  - โครงการปรับปรุงท่าเทียบเรือชายฝั่งปัตตานี และศึกษาความเหมาะสมเพื่อปรับปรุงขยายท่าเทียบเรือปัตตานีให้รองรับได้ขนาดมากกว่า 5,000 ตันกรอส |
| 4. การพัฒนาโครงข่ายคมนาคมขนส่งทางรถไฟ เพื่อความสะดวกในการเดินทางของประชาชนอย่างยั่งยืน | - โครงการก่อสร้างรถไฟทางคู่ จำนวน 6 เส้นทาง เช่น ช่วงชุมพร- สุราษฎร์ธานี ช่วงสุราษฎร์ธานี – หาดใหญ่ – สงขลา และช่วง สุราษฎร์ธานี –พังงา – ภูเก็ต  - โครงการระบบขนส่งมวลชนภูเก็ต | - โครงการก่อสร้างรถไฟทางคู่ช่วงหาดใหญ่ – ปาดังเบซาร์ |

**7.** **เรื่อง ทิศทางการพัฒนาภาคใต้และภาคใต้ชายแดน ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564)**

คณะรัฐมนตรีมีมติรับทราบทิศทางการพัฒนาภาคใต้และภาคใต้ชายแดน ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) ตามที่สำนักงานคณะกรรมการพัฒนาการเศรษฐกิจและสังคมแห่งชาติเสนอ ดังนี้

**1. ทิศทางการพัฒนาภาคใต้**

**1.1 ภาพรวม** ภาคใต้มีพื้นที่ร้อยละ 11.7 ของประเทศ และมีประชากรร้อยละ 11.1 ของประเทศ สร้างมูลค่าเศรษฐกิจร้อยละ 7.9 ของประเทศ เป็นภาคที่มีทรัพยากรทางธรรมชาติที่หลากหลายโดยเฉพาะทรัพยากรทางทะเล เป็นแหล่งท่องเที่ยวทางทะเลที่มีชื่อเสียงระดับโลก มีระบบนิเวศชายฝั่งที่เป็นแหล่งเพาะพันธุ์สัตว์น้ำตามธรรมชาติและเหมาะสำหรับการเพาะเลี้ยงสัตว์น้ำชายฝั่ง รวมทั้งเป็นพื้นที่ปลูกพืชเศรษฐกิจที่สำคัญ อาทิ ยางพาราและปาล์มน้ำมัน ภาคใต้มีความได้เปรียบด้านสภาพที่ตั้งทางภูมิศาสตร์ที่อยู่ใกล้เส้นทางการค้าโลก สามารถเชื่อมโยงการพัฒนากับพื้นที่ภาคอื่น ๆ ของประเทศ รวมทั้งภูมิภาคเอเชียใต้และเอเชียตะวันออก อย่างไรก็ตาม การท่องเที่ยวยังกระจุกตัวในพื้นที่ชายฝั่งทะเล โดยแหล่งท่องเที่ยวที่มีศักยภาพของพื้นที่ตอนในยังไม่เป็นที่รู้จัก และมีปัญหาการกัดเซาะชายฝั่งที่รุนแรงมากขึ้น การผลิตทางการเกษตรยังเป็นแบบดั้งเดิม รวมทั้งการพัฒนาโครงข่ายคมนาคมยังไม่เพียงพอ โดยเฉพาะโครงข่ายถนน 4 ช่องจราจร

**1.2 ปัญหาและประเด็นท้าทาย** ภาคใต้มีปัญหาทรัพยากรประมงเสื่อมโทรม ปัญหาการกัดเซาะชายฝั่งรุนแรงและอุทกภัยมีแนวโน้มเพิ่มขึ้น การท่องเที่ยวกระจุกตัวอยู่ในแหล่งท่องเที่ยวหมู่เกาะและชายหาดหลัก ทำให้เกินขีดความสามารถในการรองรับ โดยแหล่งท่องเที่ยวชายทะเลที่มีศักยภาพหลายแห่งยังไม่เป็นที่รู้จักของตลาดการท่องเที่ยวระดับโลก และยังขาดการพัฒนาเชื่อมโยงแหล่งท่องเที่ยวพื้นที่ตอนในและแหล่งท่องเที่ยวโดยชุมชนของภาค รวมทั้งพืชเศรษฐกิจ (ยางพารา ปาล์มน้ำมัน และไม้ผล) ยังมีการผลิตแบบดั้งเดิม มีการแปรรูปเพื่อสร้างมูลค่าเพิ่มน้อย

**1.3 ศักยภาพและโอกาส** ภาคใต้มีแหล่งท่องเที่ยวที่มีชื่อเสียงระดับโลก อาทิ ภูเก็ต กระบี่ พีพี สมุย และพะงัน โดยชายหาดและหมู่เกาะตอนบนของภาคสามารถเชื่อมโยงกับการพัฒนาการท่องเที่ยวเขตฝั่งทะเลตะวันตก (The Royal Coast) ของภาคกลาง มีแหล่งท่องเที่ยวทางธรรมชาติที่อุดมสมบูรณ์ สวยงาม และหลากหลายทางชีวภาพ อาทิ เขื่อนรัชชประภา อุทยานแห่งชาติเขาหลวง และแหล่งท่องเที่ยวทางประวัติศาสตร์และอารยธรรม อาทิ วัดพระมหาธาตุวรมหาวิหาร และพระบรมธาตุไชยา นอกจากนั้น ภาคใต้เป็นแหล่งปลูกยางพารา ปาล์มน้ำมัน และผลไม้เมืองร้อน บริเวณปากแม่น้ำเหมาะสำหรับการเพาะเลี้ยงสัตว์น้ำชายฝั่ง และบริเวณลุ่มน้ำปากพนังและทะเลสาบสงขลาเป็นพื้นที่ปลูกข้าวที่สำคัญของภาค พื้นที่ตอนล่างของภาคใต้เป็นที่ตั้งของเมืองยาง (Rubber City) อุตสาหกรรมแปรรูปยางและเขตเศรษฐกิจพิเศษชายแดน รวมทั้ง ที่ตั้งของภาคใต้มีความได้เปรียบในการพัฒนาโครงข่ายคมนาคมเชื่อมโยงการค้าภายในและภายนอกภูมิภาค

**1.4 แนวคิดและทิศทาง** ภาคใต้มีแหล่งท่องเที่ยวทางทะเลที่มีชื่อเสียงระดับโลก และแหล่งท่องเที่ยวที่มีศักยภาพสามารถสร้างรายได้ให้กับภาคทั้งพื้นที่ตอนในและชายฝั่งทะเลทั้งสองด้าน รวมทั้งมีระบบนิเวศชายฝั่งที่เป็นแหล่งเพาะพันธุ์สัตว์น้ำตามธรรมชาติและเหมาะกับการเพาะเลี้ยงสัตว์น้ำชายฝั่ง ในขณะที่การผลิตภาคเกษตร ได้แก่ ยางพาราและปาล์มน้ำมันซึ่งเป็นแหล่งผลิตและแปรรูปที่สำคัญของประเทศยังเป็นแบบดั้งเดิม นอกจากนี้ ภาคใต้มีความได้เปรียบด้านสภาพที่ตั้งทางภูมิศาสตร์ที่อยู่ใกล้เส้นทางการค้าโลก สามารถเชื่อมโยงการพัฒนากับพื้นที่ภาคอื่น ๆ ของประเทศ รวมทั้งภูมิภาคเอเชียใต้ และเอเชียตะวันออก ดังนั้น การพัฒนาภาคใต้ควรพัฒนาการท่องเที่ยวให้เป็นมาตรฐานสากลเพื่อรักษาความมีชื่อเสียงของแหล่งท่องเที่ยวระดับโลก พร้อมกับพัฒนาแหล่งท่องเที่ยวที่มีศักยภาพให้เป็นที่รู้จัก ในระดับนานาชาติ ใช้เทคโนโลยีและนวัตกรรมในการผลิตและแปรรูปภาคเกษตรควบคู่กับการอนุรักษ์ทรัพยากรธรรมชาติและสิ่งแวดล้อม รวมทั้งพัฒนาการเชื่อมโยงการค้า การลงทุนกับภูมิภาคต่าง ๆ ของโลก

**1.4.1 วัตถุประสงค์** (1) เพื่อพัฒนาการท่องเที่ยวของภาคให้เป็นแหล่งท่องเที่ยวคุณภาพชั้นนำของโลก (2) เพื่อพัฒนาอุตสาหกรรมการแปรรูปยางพาราและปาล์มน้ำมันแห่งใหม่ของภาคและเป็นมิตรกับสิ่งแวดล้อม (3) เพื่อพัฒนาสินค้าเกษตรและอุตสาหกรรมการเกษตรตลอดห่วงโซ่คุณค่าและเป็นมิตรกับสิ่งแวดล้อม (4) เพื่อพัฒนาโครงสร้างพื้นฐานสนับสนุนการท่องเที่ยว การพัฒนาเขตอุตสาหกรรม และการเชื่อมโยงการค้าโลก

**1.4.2 เป้าหมายและตัวชี้วัด** (1) ผลิตภัณฑ์ภาคต่อหัวเพิ่มขึ้น (2) การกระจายรายได้มากขึ้น (3) รายได้จากการท่องเที่ยวเพิ่มขึ้น (4) มีแหล่งท่องเที่ยวที่ได้มาตรฐานและเป็นที่รู้จักในระดับสากลเพิ่มขึ้น (5) ผลผลิตทางการเกษตรมีมูลค่าเพิ่มขึ้น (6) มีโครงสร้างพื้นฐานสนับสนุนการท่องเที่ยว การพัฒนาเขตอุตสาหกรรมและการเชื่อมโยงการค้าโลก

**1.5 แนวทางการพัฒนา** ประกอบด้วย

**1.5.1 พัฒนาการท่องเที่ยวของภาคใต้เป็นแหล่งท่องเที่ยวคุณภาพชั้นนำของโลก** โดยการยกระดับคุณภาพบริการและส่งเสริมธุรกิจต่อเนื่องในแหล่งท่องเที่ยวที่มีชื่อเสียงของภาค พัฒนาและสนับสนุนรูปแบบการท่องเที่ยวเรือสำราญ และการท่องเที่ยวเชิงอาหาร พัฒนาเมืองท่องเที่ยวหลัก (ภูเก็ต) ให้เป็นเมืองอัจฉริยะ (Smart City) และมีระบบขนส่งมวลชน (Monorail) พัฒนาแหล่งท่องเที่ยวบนบกบริเวณตอนในและแหล่งท่องเที่ยวชายหาดให้เป็นแหล่งท่องเที่ยวชั้นนำแห่งใหม่ พัฒนารูปแบบการท่องเที่ยวให้มีความหลากหลาย อาทิ การท่องเที่ยวเชิงสุขภาพและสปา การท่องเที่ยวเชิงประวัติศาสตร์และวัฒนธรรม การท่องเที่ยวเชิงอนุรักษ์ การท่องเที่ยวเชิงผจญภัย และการท่องเที่ยวเชิงกีฬา และส่งเสริมรูปแบบการท่องเที่ยวโดยชุมชน

**1.5.2 พัฒนาอุตสาหกรรมการแปรรูปยางพาราและปาล์มน้ำมันแห่งใหม่ของประเทศ** โดยการพัฒนาเขตพื้นที่อุตสาหกรรมแปรรูปยางพาราหาดใหญ่-สะเดา ที่เป็นมิตรกับสิ่งแวดล้อม รวมทั้งเชื่อมโยงการพัฒนาเขตเศรษฐกิจพิเศษชายแดนและนิคมอุตสาหกรรมยาง (Rubber City) ให้เป็นฐานเศรษฐกิจที่สร้างรายได้อย่างยั่งยืน พัฒนาเขตอุตสาหกรรมโอเลโอเคมีแบบครบวงจรในจังหวัดกระบี่ จังหวัดสุราษฎร์ธานีและชุมพร จัดตั้งศูนย์กลางการผลิตไบโอดีเซลในจังหวัดกระบี่ สุราษฎร์ธานี และชุมพร และพัฒนาและสนับสนุนการใช้เทคโนโลยีชีวภาพและนวัตกรรมการผลิตภาคเกษตร

**1.5.3 พัฒนาการผลิตสินค้าเกษตรหลักของภาค** โดยส่งเสริมการทำการเกษตรแบบผสมผสาน ส่งเสริมเกษตรกรรุ่นใหม่ให้มีการใช้เทคโนโลยีและนวัตกรรมในการผลิตและบริหารจัดการฟาร์มอย่างเป็นระบบ ยกระดับการผลิตสินค้าเกษตรที่เป็นอัตลักษณ์และเหมาะสมกับศักยภาพพื้นที่ของภาค เช่น ข้าว ไม้ผล และปศุสัตว์ ให้เป็นสินค้ามูลค่าสูงและได้มาตรฐานส่งออก และยกระดับอุตสาหกรรมการเพาะเลี้ยงกุ้งและสัตว์น้ำชายฝั่งให้เป็นมิตรกับสิ่งแวดล้อม และได้มาตรฐานสุขอนามัยและเป็นไปตามกฎกติกาสากล

**1.5.4 พัฒนาโครงสร้างพื้นฐานสนับสนุนการท่องเที่ยว การพัฒนาเขตอุตสาหกรรม และการเชื่อมโยงการค้าโลก** โดยการพัฒนาโครงข่ายคมนาคมขนส่งเชื่อมโยงการพัฒนาแหล่งท่องเที่ยวชั้นนำแห่งใหม่กับแหล่งท่องเที่ยวที่มีชื่อเสียง เช่น พัฒนาถนนเลียบชายฝั่งทะเลอ่าวไทยสายชุมพร-สุราษฎร์ธานี-นครศรีธรรมราช-สงขลา เชื่อมโยงกับสาย The Royal Coast ของภาคกลาง พัฒนาเส้นทางรถไฟเพื่อสนับสนุนการท่องเที่ยวเชื่อมโยงฝั่งอันดามันและอ่าวไทย และพัฒนาเส้นทางรถไฟเชื่อมโยงพื้นที่ตอนเหนือ-ใต้ของฝั่งอันดามัน เป็นต้น พัฒนาและสนับสนุนท่าเรือสำราญในจังหวัดภูเก็ต ให้เป็นท่าเรือที่สำคัญหลักของโลก พัฒนาท่าเรือแวะพัก และท่าเรือมารีน่า ให้มีมาตรฐานในแหล่งท่องเที่ยวทางทะเลที่มีศักยภาพของภาค (กระบี่ พังงา สมุย) พัฒนาระบบโครงสร้างพื้นฐานสนับสนุนการพัฒนาเขตอุตสาหกรรมแปรรูปยางหาดใหญ่-สะเดา อาทิ เร่งการพัฒนาโครงข่ายรถไฟ พัฒนาศูนย์กระจายสินค้าทุ่งสง พัฒนาท่าเรือสงขลาแห่งที่ 2 และพัฒนาโครงสร้างพื้นฐานเชื่อมโยงภาคใต้กับเส้นทางการค้าโลก อาทิ พัฒนาท่าเรือชายฝั่งอันดามัน สนามบินภูเก็ต และโครงข่ายรถไฟเชื่อมโยงท่าเรือสงขลา 2-หาดใหญ่-ปาดังเบซาร์-บัตเตอร์เวอร์ธ (มาเลเซีย)

**1.6 แผนงานและโครงการ** กระทรวงและหน่วยงานที่เกี่ยวข้องเสนอแผนงาน/โครงการเบื้องต้นในการขับเคลื่อนทิศทางการพัฒนาภาคใต้ ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) สรุปได้ ดังนี้

**1.6.1 การพัฒนาแหล่งท่องเที่ยวคุณภาพชั้นนำของโลก** โดยพัฒนารูปแบบการท่องเที่ยวให้มีความหลากหลาย อาทิ การท่องเที่ยวเชิงสุขภาพคลองท่อมเมืองสปาน้ำพุร้อน การบริหารจัดการท่องเที่ยวเรือสำราญ โดยการปรับปรุงพิธีตรวจคนเข้าเมือง มาตรการเตรียมความพร้อมรองรับเหตุฉุกเฉิน มาตรการรักษาความปลอดภัย การพัฒนาบุคลากรรองรับธุรกิจเรือสำราญและการสนับสนุนธุรกิจเกี่ยวเนื่องกับการท่องเที่ยวเรือสำราญ และการเชื่อมโยงกับแหล่งท่องเที่ยวอื่น ๆ ที่มีศักยภาพ โดยเฉพาะแหล่งท่องเที่ยวเชิงประเพณีและศิลปวัฒนธรรม การพัฒนาการท่องเที่ยวเมืองเก่าและแหล่งท่องเที่ยวโดยชุมชน การก่อสร้างระบบขนส่งมวลชนภูเก็ตเพื่ออำนวยความสะดวกนักท่องเที่ยว การพัฒนากิจกรรมการท่องเที่ยวใหม่ ๆ อาทิ Sport complex ในจังหวัดภูเก็ต การแข่งจักรยานทางไกล Tour de Andaman 2018 การพัฒนาบริการทางการแพทย์ฉุกเฉินทางทะเลในแหล่งท่องเที่ยวหลัก การพัฒนาแหล่งท่องเที่ยวบนบกบริเวณตอนในของภาค อาทิ สวนเฉลิมพระเกียรติ 90 พรรษามหาราชา และเส้นทางศึกษาธรรมชาติและประวัติศาสตร์ในเขตอุทยานแห่งชาติเขาปู่-เขาย่า จังหวัดพัทลุง การบูรณะพระบรมธาตุเจดีย์และศาสนสถานโดยรอบวัดพระธาตุวรมหาวิหาร จังหวัดนครศรีธรรมราช วัดพระบรมธาตุไชยา จังหวัดสุราษฎร์ธานี โบราณสถานและพิพิธภัณฑสถานแห่งชาติในจังหวัดภูเก็ต สงขลา และชุมพร โดยเชื่อมโยงกับการสืบสานประเพณีวัฒนธรรมท้องถิ่นและเชื่อมโยงกับผลิตภัณฑ์ OTOP เพื่อกระจายรายได้สู่ชุมชนท้องถิ่น

**1.6.2 การพัฒนาอุตสาหกรรมการแปรรูปยางพาราและปาล์มน้ำมัน** โดยการจัดตั้งโรงงานสกัดเซรั่มน้ำยางพาราโดยความร่วมมือกับภาคเอกชนและสหกรณ์สวนยางในพื้นที่เขตอุตสาหกรรมยางพารา (Rubber City) การจัดตั้งนิคมอุตสาหกรรมในพื้นที่เขตพัฒนาเศรษฐกิจพิเศษสงขลา การส่งเสริมการศึกษาวิจัยน้ำมันยางพารา รวมทั้งการพัฒนาบุคลากรรองรับการพัฒนานวัตกรรมจากการแปรรูปยางพารา ตลอดจนการส่งเสริมการตลาดระหว่างประเทศในสินค้ายางพารา และผลิตภัณฑ์ยาง

**1.6.3 การพัฒนาประสิทธิภาพการผลิตสินค้าเกษตรหลักของภาค** โดยการส่งเสริมการเกษตรแบบแปลงใหญ่เพื่อลดต้นทุนการผลิต ส่งเสริมการปลูกยางพันธุ์ดีและไม้ยืนต้นทางเศรษฐกิจ เพื่อสร้างรายได้เสริมให้เกษตรกรชาวสวนยาง การพัฒนาอุปกรณ์และระบบการวัดเปอร์เซ็นต์น้ำมันในผลปาล์มน้ำมัน รวมทั้งผลิตพันธุ์พืชคุณภาพดีกระจายให้เกษตรกรพร้อมกับถ่ายทอดเทคโนโลยีการเพิ่มผลผลิต อาทิ ปาล์มน้ำมัน มะพร้าว ไม้ผล การยกระดับการผลิตสินค้าเกษตรที่เป็นเอกลักษณ์ของภาค อาทิ การพัฒนาข้าวพันธุ์สังข์หยด จังหวัดพัทลุง ยกระดับศักยภาพผู้ประกอบการ OTOP การเสริมสร้างศักยภาพของผู้ประกอบการอุตสาหกรรม แปรรูปการเกษตร การเชื่อมโยงเครือข่ายในรูปแบบคลัสเตอร์ การขยายการตลาดสู่ประเทศเพื่อนบ้านโดยใช้โอกาสจากกรอบความร่วมมือระดับพหุภาคี อาทิ IMT-GT BIMP-EAGA และการยกระดับศักยภาพเกษตรกรสู่การเป็น smart entrepreneur

**1.6.4 การพัฒนาโครงสร้างพื้นฐานสนับสนุนการท่องเที่ยว** **การค้าการลงทุน และการอุตสาหกรรม** โดยการก่อสร้างท่าเทียบเรือสำราญจังหวัดภูเก็ตให้เป็น Home Port และก่อสร้างท่าเทียบเรือแวะพักในแหล่งท่องเที่ยวสำคัญทั้งชายฝั่งอันดามันและอ่าวไทย อาทิ เกาะสมุย กระบี่ พังงา และสงขลา การก่อสร้างเส้นทางคมนาคมเชื่อมโยงท่าเรือสำราญและท่าเรือแวะพักกับแหล่งท่องเที่ยวในพื้นที่ตอนในที่มีศักยภาพ ปรับปรุงเส้นทางคมนาคมเชื่อมโยงสายรองระหว่างจังหวัด ก่อสร้างปรับปรุงถนนในพื้นที่เกาะพะงัน ภูเก็ต และถนนเลียบชายฝั่งทะเลชุมพรต่อเนื่องจาก the Royal Coast ของภาคกลาง เพื่อกระจายนักท่องเที่ยวสู่พื้นที่ชายหาดและหมู่เกาะตอนบนของภาคในจังหวัดชุมพรและนครศรีธรรมราช การก่อสร้างด่านศุลกากรสะเดาแห่งใหม่ให้แล้วเสร็จในปี 2562 ปรับปรุงด่านศุลกากรปาดังเบซาร์ ระยะที่ 2 การเร่งรัดการจัดตั้งเขตเศรษฐกิจพิเศษสงขลา การปรับปรุงท่าเทียบเรือสงขลา การก่อสร้างรถไฟทางคู่ช่วงชุมพร – สุราษฎร์ธานี –หาดใหญ่ – สงขลา และรถไฟทางคู่ช่วงหาดใหญ่ – ปาดังเบซาร์ การพัฒนาระบบสาธารณูปโภคและระบบป้องกันน้ำท่วมในแหล่งท่องเที่ยวสำคัญ อาทิ การก่อสร้างสายเคเบิ้ลใต้น้ำไปยังเกาะเต่าและเกาะสมุย การขยายเขตบริการน้ำประปาในจังหวัดกระบี่ พังงา ภูเก็ต และตรัง รวมทั้งการก่อสร้างระบบป้องกันน้ำท่วมในเมืองภูเก็ต เกาะสมุย เมืองกระบี่ และเมืองสุราษฎร์ธานี

**2. ทิศทางการพัฒนาภาคใต้ชายแดน**

**2.1 ภาพรวม** ภาคใต้ชายแดนมีพื้นที่ร้อยละ 2.1 ของประเทศ มูลค่าทางเศรษฐกิจร้อยละ 0.9 ของประเทศ เป็นภาคที่มีการพัฒนาโครงสร้างพื้นฐานด้านการคมนาคมขนส่งเชื่อมโยงทั้งภายในภาค และระหว่างภาค และประเทศเพื่อนบ้าน รวมทั้งเป็นแหล่งผลิตสินค้าเกษตรสำคัญของพื้นที่ โดยเฉพาะ ยางพารา ปาล์มน้ำมัน ประมง และไม้ผล มีอัตลักษณ์ความเป็นสังคมพหุวัฒนธรรม ส่งผลให้ภาคใต้ชายแดนมีศักยภาพและโอกาสในการพัฒนาทั้งทางด้านเกษตรกรรม อุตสาหกรรม การค้า และการท่องเที่ยว เพื่อสร้างงานและสร้างรายได้ให้กับประชาชนของพื้นที่ อย่างไรก็ตาม ภาคใต้ชายแดนยังมีภาพลักษณ์ความไม่ปลอดภัยจากเหตุการณ์ความไม่สงบ ส่งผลต่อความเชื่อมั่นของนักลงทุน รวมทั้งการกระจุกตัวของการท่องเที่ยวโดยเฉพาะบริเวณเมืองชายแดนของจังหวัดยะลาและนราธิวาส

**2.2 ปัญหาและประเด็นท้าทาย** ที่สำคัญได้แก่ การขยายตัวทางเศรษฐกิจและรายได้ต่อหัวประชากรต่ำ การผลิตภาคเกษตรและอุตสาหกรรมมีการแปรรูปเพื่อสร้างมูลค่าเพิ่มน้อย ทรัพยากรประมงเสื่อมโทรมส่งผลต่อการทำประมง ปัญหาสุขภาพอนามัยของแม่และเด็กทารกที่มีอัตราการตายในระดับสูงจากการขาดความรู้ในการดูแลสุขอนามัยแม่และเด็กอย่างถูกต้อง กำลังแรงงานมีทักษะอยู่ในเกณฑ์ต่ำไม่สอดรับกับความต้องการของตลาด ผู้ประกอบการขาดความเชื่อมั่นในการลงทุนจากเหตุการณ์ความไม่สงบ ทรัพยากรธรรมชาติที่เป็นฐานการผลิตเสื่อมโทรม การท่องเที่ยวยังไม่กระจายไปยังแหล่งท่องเที่ยวที่มีศักยภาพทั้งทางธรรมชาติและวัฒนธรรม โครงสร้างพื้นฐานที่ยังไม่ได้มาตรฐานสำหรับรองรับการค้าชายแดน รวมทั้งการผลักดันให้มีการลงทุน อุตสาหกรรมเกษตรและธุรกิจบริการมูลค่าสูงให้เกิดขึ้นในพื้นที่ และพัฒนาเมืองต้นแบบฯ ให้บรรลุเป้าหมายเพื่อให้เป็นฐานเศรษฐกิจที่มั่นคงให้กับประชาชนในพื้นที่

**2.3 ศักยภาพและโอกาส** ภาคใต้ชายแดนมีศักยภาพและโอกาสที่เด่นชัดจากการเป็นแหล่งเพาะปลูกพืชเศรษฐกิจหลักของพื้นที่ โดยเฉพาะยางพารา ปาล์มน้ำมัน และไม้ผล รวมทั้งเป็นแหล่งทำการประมงที่สำคัญของประเทศ มีแหล่งท่องเที่ยวหลากหลาย เช่น ป่าบาลา – ฮาลา และเมืองท่องเที่ยวชายแดน อัตลักษณ์ความเป็นสังคมพหุวัฒนธรรมที่อยู่ร่วมกันอย่างสันติสุข และเป็นแหล่งอาหารที่มีชื่อเสียงของภาค ได้แก่ ไก่เบตง ผักน้ำ ปลากือเลาะห์ และปลากุเลา สามารถพัฒนาและยกระดับให้ได้มาตรฐานเพื่อสนับสนุนด้านการท่องเที่ยว มีประชากรวัยเด็กและวัยแรงงานในสัดส่วนที่สูงสามารถพัฒนาไปสู่กำลังแรงงานที่มีทักษะฝีมือ เพื่อรองรับการพัฒนาเศรษฐกิจในภาค มีเขตอุตสาหกรรมเกษตรแปรรูปและเขตพัฒนาเศรษฐกิจพิเศษชายแดนที่สามารถดึงดูดผู้ประกอบการค้าการลงทุนทั้งในและต่างประเทศ รวมทั้งมีโครงสร้างพื้นฐานที่สามารถเชื่อมโยงการขนส่งทางน้ำ ทางอากาศ และทางราง

**2.4 แนวคิดและทิศทาง** การพัฒนาภาคใต้ชายแดนจำเป็นต้องนำหลักการพัฒนาของโครงการเมืองต้นแบบ “สามเหลี่ยมมั่นคง มั่งคั่ง ยั่งยืน” มาเป็นต้นแบบการพัฒนาและขยายผลการดำเนินงานโดยให้ความสำคัญกับการพัฒนาอุตสาหกรรมและอุตสาหกรรมแปรรูปการเกษตร พัฒนาเมืองชายแดนให้เป็นเมืองการค้า และการท่องเที่ยวควบคู่กับการสร้างความเข้มแข็งให้กับชุมชน เพื่อมุ่งสู่เป้าหมายการพัฒนาภาคใต้ชายแดน “เป็นแหล่งผลิตภาคเกษตรและอุตสาหกรรมเกษตรแปรรูปที่สำคัญของประเทศ และเป็นเมืองชายแดนเชื่อมโยงการค้าและการท่องเที่ยวกับพื้นที่ภาคใต้และการพัฒนาเศรษฐกิจของมาเลเซียและสิงคโปร์” โดยมีวัตถุประสงค์ เป้าหมาย และแนวทางการพัฒนา ดังนี้

**2.4.1 วัตถุประสงค์** (1) เพื่อยกระดับการผลิตและการแปรรูปสร้างมูลค่าเพิ่มให้กับสินค้าเกษตรหลักของภาค (2) เพื่อพัฒนาเมืองชายแดน (สุไหงโก-ลก และเบตง) ให้เป็นศูนย์กลางการค้าและการท่องเที่ยวที่มีมาตรฐานของภาค และ (3) เพื่อยกระดับคุณภาพชีวิตของประชาชนให้มีความมั่นคงด้านอาชีพและรายได้ รวมทั้งยกระดับคุณภาพการศึกษาและสาธารณสุข

**2.4.2 เป้าหมายและตัวชี้วัด** (1) มูลค่าผลิตภัณฑ์มวลรวมภาคเพิ่มขึ้น (2) มูลค่าการค้าชายแดนเพิ่มขึ้น (3) รายได้การท่องเที่ยวเพิ่มขึ้น และ (4) อัตราการตายมารดาและทารกลดลง

**2.5 แนวงทางการพัฒนา 3 แนวทาง**

**2.5.1 พัฒนาอุตสาหกรรมเกษตรและอุตสาหกรรมแปรรูปการเกษตรเพื่อสร้างความมั่นคงให้กับภาคการผลิต** ได้แก่ เร่งพัฒนาประสิทธิภาพการผลิตการเกษตร (ทั้งพืช ไม้ผล ประมง และปศุสัตว์) รวมทั้ง การแปรรูปเพื่อสร้างมูลค่าเพิ่มโดยใช้เทคโนโลยีและนวัตกรรม ส่งเสริมการพัฒนา Smart Farmer การรวมกลุ่มเพื่อพัฒนาการผลิต พัฒนาระบบตลาดกลางสินค้าเกษตร และระบบจำหน่ายแบบ E-Commerce ส่งเสริมเกษตรกรรายย่อยปรับระบบการผลิตเพื่อพึ่งพาตนเอง ส่งเสริมการใช้ประโยชน์จากเทคโนโลยีชีวภาพในอุตสาหกรรมแปรรูปอาหารเพื่อสร้างมูลค่าเพิ่ม ส่งเสริมการสร้างตราสินค้า (Brand) และพัฒนาพื้นที่อำเภอหนองจิกต่อเนื่องอำเภอเมืองปัตตานี ให้เป็นเขตอุตสาหกรรมแปรรูปสินค้าเกษตรและอุตสาหกรรมประมงที่เป็นมิตรกับสิ่งแวดล้อม และสนับสนุนการปรับปรุงท่าเทียบเรือปัตตานีให้มีมาตรฐานเป็นต้น

**2.5.2 พัฒนาเมืองสุไหงโก-ลก และเมืองเบตง ให้เป็นเมืองการค้าและเมืองท่องเที่ยวชายแดน** โดยการพัฒนาสิ่งอำนวยความสะดวกบริเวณด่านชายแดน ส่งเสริมธุรกิจการค้าชายแดน และการพัฒนาพื้นที่เขตเศรษฐกิจพิเศษชายแดนนราธิวาสเพื่อรองรับการค้าการลงทุน พัฒนาโครงข่ายคมนาคมให้มีความเชื่อมโยงและมีมาตรฐานทั้งทางบกและทางอากาศ อาทิ พัฒนาถนนสายหลักและสายรองให้มีมาตรฐาน เชื่อมโยงโครงข่ายการเดินทางและขนส่งทางรางกับประเทศมาเลเซีย พัฒนาแหล่งท่องเที่ยวทางธรรมชาติให้มี ภูมิทัศน์ สิ่งอำนวยความสะดวกและบริการที่เพียงพอและได้มาตรฐาน ส่งเสริมกิจกรรมและรูปแบบการท่องเที่ยวที่หลากหลาย สนับสนุนการมีส่วนรร่วมของประชาชนในการให้บริการด้านการท่องเที่ยว เช่น ที่พัก (Eco Lodge) และมักคุเทศก์ การนำเทคโนโลยีสารสนเทศมาใช้เพื่อสนับสนุนการท่องเที่ยว ส่งเสริมการท่องเที่ยวทางวัฒนธรรม การท่องเที่ยวเชิงอาหาร การเกษตร และการท่องเที่ยวชุมชน การสร้างเครือข่ายเชื่อมโยงการท่องเที่ยวทั้งภายในและนอกพื้นที่ เช่น เบตง – ปีนัง ส่งเสริมธุรกิจต่อเนื่องกับการท่องเที่ยวในเมืองท่องเที่ยวชายแดนตลอดห่วงโซ่คุณค่า อาทิ การบำบัดรักษาทางการแพทย์ด้วยสมุนไพรและน้ำพุร้อน โดยยกระดับมาตรฐานการบริการสู่สากลที่คำนึงถึงมาตรฐานสุขอนามัย บริการด้านการศึกษาศูนย์ดูแลผู้ป่วยและผู้สูงอายุ รวมทั้งส่งเสริมการท่องเที่ยวเมืองชายแดน โดยพัฒนาระบบคมนาคมขนส่งเชื่อมโยงเข้าสู่แหล่งท่องเที่ยว สนับสนุนเครื่องมือและอุปกรณ์ในการรักษาความปลอดภัยนักท่องเที่ยว เป็นต้น

**2.5.3 เสริมสร้างความเข้มแข็งให้กับชุมชน**  โดยพัฒนาและสนับสนุนทักษะฝีมือแรงงานให้สอดคล้องกับความต้องการของตลาด พัฒนาและยกระดับคุณภาพการศึกษา อาทิ สนับสนุนการศึกษาเพื่อการประกอบอาชีพ พัฒนาหลักสูตรและสื่อการเรียนการสอน และการใช้เทคโนโลยีทางการศึกษา เป็นต้น ขยายโอกาสการเข้าถึงแหล่งเรียนรู้ในชุมชน สร้างโอกาสในการเข้าสู่การศึกษาในระดับที่สูงขึ้นหรือช่องทางการประกอบอาชีพ ส่งเสริมการพัฒนาสุขภาวะของประชาชนทุกวัย โดยเฉพาะการดูแลสุขภาพของสตรีตั้งครรภ์และทักษะการเลี้ยงดูทารก เพิ่มประสิทธิภาพของสถานพยาบาลชุมชน พัฒนาระบบบริการปฐมภูมิ พัฒนาระบบการแพทย์ฉุกเฉิน ส่งเสริมการรวมกลุ่มวิสาหกิจชุมชนเพื่อพัฒนาและผลิตภัณฑ์ชุมชนโดยใช้ภูมิปัญญาท้องถิ่นในการออกแบบ ผลิต และการจัดการตลาด สร้างเอกลักษณ์ของสินค้า นำระบบเทคโนโลยีสารสนเทศมาใช้ในการเพิ่มช่องทางการตลาด และการสร้างความเข้มแข็งในการอยู่ร่วมกันอย่างสันติสุข สร้างเครือข่ายในการเฝ้าระวังความปลอดภัยในพื้นที่และชุมชน

**2.6 แผนงาน / โครงการ** : กระทรวงและหน่วยงานที่เกี่ยวข้องเสนอแผนงาน / โครงการเบื้องต้นในการขับเคลื่อนทิศทางการพัฒนาภาคใต้ชายแดน ในช่วงแผนพัฒนาเศรษฐกิจและสังคมแห่งชาติ ฉบับที่ 12 (พ.ศ. 2560-2564) สรุปได้ ดังนี้

**2.6.1 พัฒนาอุตสาหกรรมเกษตรและอุตสาหกรรมแปรรูปการเกษตรเพื่อความมั่นคงให้กับภาคการผลิต** โดยพัฒนาโครงสร้างพื้นฐานการเกษตร การขยายระบบประปา เขตไฟฟ้าให้พื้นที่การเกษตร การส่งเสริมการใช้เทคโนโลยีเพื่อเพิ่มประสิทธิภาพการผลิตสินค้าเกษตรหลัก ขยายพื้นที่ปลูกเพื่อให้รองรับการเป็นวัตถุดิบของอุตสาหกรรมการเกษตรในพื้นที่ การส่งเสริมการทำเกษตรแบบแปลงใหญ่เพื่อลดต้นทุน การส่งเสริมการปลูกข้าวพื้นเมืองอินทรีย์ การเพิ่มประสิทธิภาพกลุ่มคลัสเตอร์อุตสาหกรรม ส่งเสริมการแปรรูป เพื่อเพิ่มมูลค่า ได้แก่ การแปรรูปลองกองแบบครบวงจร ผลิตภัณฑ์น้ำลองกองพร้อมดื่ม การแปรรูปผลิตภัณฑ์อาหารและเครื่องดื่มจากผักผลไม้ การพัฒนาการแปรรูปปลานิลน้ำไหล การพัฒนาบรรจุภัณฑ์และการตลาด รวมทั้ง การดำเนินการพัฒนาโครงสร้างพื้นฐานรองรับการขนส่งสินค้าและโลจิสติกส์ อาทิ การปรับปรุงแผงกันคลื่นและ ที่จอดพักเรือ ท่าเทียบเรือปัตตานี การก่อสร้างทางเลี่ยงเมืองปัตตานี เป็นต้น

**2.6.2 พัฒนาเมืองสุไหงโก-ลก และเมืองเบตงให้เป็นเมืองการค้าและ เมืองท่องเที่ยวชายแดน** โดย

**(1) พัฒนาพื้นที่จังหวัดนราธิวาสให้เป็นเมืองการค้าชายแดนและเขตพัฒนาเศรษฐกิจพิเศษ** ได้แก่ การก่อสร้างด่านศุลกากรบูเก๊ะตา ระยะที่ 3 การจัดหาที่ดินเพื่อขยายด่านบูเก๊ะตา การปรับปรุงบริเวณด่านศุลกากรสุไหงโก-ลกเพิ่มเติม การก่อสร้างอาคารท่าเทียบเรือด่านศุลกากรตากใบ การพัฒนาท่าอากาศยานนราธิวาส การก่อสร้างสะพานข้ามแม่น้ำโก-ลก แห่งที่ 2 ที่อำเภอสุไหงโก-ลก

**(2) พัฒนาเมืองชายแดนเบตง จังหวัดยะลาให้เป็นเมืองท่องเที่ยวชายแดน ที่สามารถพึ่งตนเองได้อย่างยั่งยืน** ได้แก่ การพัฒนาท่าอากาศยานเบตง การพัฒนาเมืองตามผังเมืองเบตงระยะ 1 และ 2 การก่อสร้างสถานีขนส่งอำเภอเบตง การเพิ่มช่องทางจราจรทางหลวงหมายเลข 410 สายปัตตานี –เบตง ตอน ตะบิงติงงี – บ่อหิน ส่งเสริมการปลูกสมุนไพร การเลี้ยงปศุสัตว์เพื่อความมั่นคงอาหาร และการพัฒนาแหล่งท่องเที่ยว เช่น ทะเลหมอกอัยเยอร์เวง ชุมชนปิยะมิตร ป่าบาลาฮาลา และการสนับสนุนนักธุรกิจรุ่นใหม่เพื่อผลิตและส่งออก

**2.6.3 เสริมสร้างความเข้มแข็งให้กับชุมชน** โดยพัฒนาทักษะฝีมือแรงงาน ได้แก่ การสนับสนุนสถาบันการศึกษาในการพัฒนาอาชีพ การขยายสาขาวิชาการโรงแรมและการท่องเที่ยวให้กับสถาบันอาชีวศึกษา การสนับสนุนวิทยาลัยชุมชนให้มีบทบาทในการพัฒนาอาชีพ ขยายผลฟาร์มตัวอย่างและโครงการพระราชดำริ การเผยแพร่ความรู้การประกันสังคม การป้องกันโรคกลุ่มผู้ใช้แรงงาน การส่งเสริมสุขภาพและ การเพิ่มประสิทธิภาพการให้บริการแรงงานของหน่วยบริการในพื้นที่ ด้านการยกระดับคุณภาพชีวิต ได้แก่ การสร้างการรับรู้ทางกฎหมายและกระบวนการยุติธรรมให้กับประชาชน การสนับสนุนที่อยู่อาศัยคนพิการ สนับสนุนเงินทุนเลี้ยงดูเด็กแรกเกิด การพัฒนาตลาดชุมชน การพัฒนาอาชีพ รวมทั้งการสนับสนุนการอยู่ร่วมกับแบบสังคมพหุวัฒนธรรม ได้แก่ การบูรณะศาสนสถานและโบราณสถานสำคัญ จัดกิจกรรมวัฒนธรรมในพื้นที่ เช่น งานถือศีลกินเจ งานถนนสายวัฒนธรรม เป็นต้น

ทั้งนี้ แผนงาน / โครงการยังเป็นเพียงข้อเสนอเบื้องต้นที่จะนำไปจัดทำเป็นแผนพัฒนาภาคใต้และภาคใต้ชายแดนแบบบูรณาการที่สมบูรณ์ ภายใต้กระบวนการและกลไกการพัฒนาพื้นที่เชิงบูรณาการระดับภาค 6 ภาค ที่จะมีการจัดตั้งขึ้นต่อไป

..............................